*Številka: 041-0003/2026-1*

*Divača, 20.2.2026*

*Na podlagi Zakona o lokalih volitvah (Uradni list RS, št. 94/07 - uradno prečiščeno besedilo, 45/08, 83/12, 68/17, 93/20 - odl. US, 102/24 in 10/26) objavljam*

*JAVNI POZIV*

# *ZA VLOŽITEV PREDLOGOV ZA IMENOVANJE*

***OBČINSKE VOLILNE KOMISIJE***

*Redne lokalne volitve se opravljajo v skladu z določbami* [*Zakona o lokalnih volitvah*](http://www.pisrs.si/Pis.web/pregledPredpisa?id=ZAKO308) *(Uradni list RS, št. 94/07 - uradno prečiščeno besedilo, 45/08, 83/12, 68/17, 93/20 - odl. US, 102/24 in 10/26 v nadaljevanju: ZLV).*

***Občina ima občinsko volilno komisijo*** *(v nadaljevanju OVK)* ***kot samostojni občinski organ,*** *ki v skladu z ZLV in drugimi predpisi ter splošnimi akti občine skrbi za izvedbo volitev in referendumov ter varstvo zakonitosti volilnih postopkov.*

# *Postopek oblikovanja OVK se izvede tako, da Komisija za mandatna vprašanja, volitve in imenovanja (v nadaljevanju KMVI) najprej pripravi enotni javni poziv za vložitev predlogov za predsednika in njegovega namestnika, pri čemer mora v pozivu izrecno navesti, da je pri njiju podan posebni strokovni pogoj, in sicer, da se predsednik in njegov namestnik imenujeta izmed sodnikov ali drugih oseb, ki imajo v Republiki Sloveniji pridobljeno najmanj pravno izobrazbo po študijskem programu prve in druge stopnje oziroma pravno izobrazbo, ki ustreza ravni izobrazbe, pridobljeni po študijskih programih druge stopnje, in je v skladu z zakonom, ki ureja slovensko ogrodje klasifikacij, uvrščena na 8. raven, in za vložitev predlogov za ostale člane volilne komisije in njihove namestnike.*

*V 35. členu ZLV je določeno, da* ***OVK sestavljajo predsednik in trije člani ter njihovi namestniki****, in da se* ***predsednik OVK in njegov namestnik*** *imenujeta na podlagi v prejšnjem odstavku navedenih posebnih strokovnih pogojev.* ***Ostali člani OVK in njihovi namestniki*** *se imenujejo izmed občanov, ki imajo stalno prebivališče v občini, na predlog političnih strank in drugih organizacij občanov v občini ter občanov, tako, da je zagotovljena pluralna sestava občinske volilne komisije.*

*Člani OVK ne morejo hkrati kandidirati na volitvah, ki jih vodijo. Sicer pa ZLV ne določa omejitev za imenovanje ali opravljanje funkcije članov OVK. Ne glede na to pa je nezdružljivost funkcij na splošni ravni opredeljena v Zakonu o integriteti in preprečevanju korupcije.*

# *Integriteta članov občinske volilne komisije*

*Ni v neposrednem nasprotju z zakonom, če je predsednik ali član občinske volilne komisije zakonec, oče, mati, otrok, sestra ali brat, posvojitelj ali posvojenec kandidata oziroma s kandidatom živi v zunajzakonski skupnosti ali registrirani istospolni partnerski skupnosti, vendar pa je treba v vsakem posameznem primeru presoditi ali gre za okoliščine, ki bi v očeh zunanjega opazovalca lahko predstavljale videz nasprotja interesov in s tem obremenile postopek ali odločitev z etičnimi vprašanji.*

*ZLV opredeljuje volilne organe za lokalne volitve v 45.a členu kot samostojne in neodvisne organe občin, pri čemer je funkcija članov volilnih organov častna.*

***Članstvo v občinski volilni komisiji in nadzornem odboru občin je nezdružljivo.***

***Pravila o sestavi občinske volilne komisije***

*Priporočljivo je, da predsednik in namestnik predsednika OVK nista člana političnih strank oziroma, da se ne ukvarjata s politiko, kar naj bi občinski svet upošteval pri sprejemanju sklepa o imenovanju OVK. Glede ostalih članov OVK in njihovih namestnikov pa je treba upoštevati sorazmerno zastopanost po političnih strankah. Zagotovljena mora biti pluralna sestava občinske volilne komisije.*

*Na podlagi prejetih predlogov KMVI pripravi predlog za imenovanje OVK, tako, da upošteva pravilo o sestavi OVK, pri članih in njihovih namestnikih pa tudi pravilo o sorazmernosti zastopanosti političnih strank.*

*Člane občinske volilne komisije imenuje občinski svet.*

*Predlog kandidature se posreduje pisno na naslov Občina Divača, Komisija za mandatna vprašanja, volitve in imenovanja, Kolodvorska ulica 3a, 6215 Divača ali na elektronski naslov* [*obcina@divaca.si*](mailto:obcina@divaca.si)*.*

*Kandidaturi mora biti predložena tudi izjava soglasje s kandidaturo. Pri kandidaturi za predsednika in namestnika predsednika OVK mora biti naveden tudi podatek o izpolnjevanju pogojev iz 2. odstavka 35. člena ZLV.*

*Komisija za mandatna vprašanja, volitve in imenovanja bo na prvi naslednji seji obravnavala vse popolne predloge kandidatur kot je opredeljeno v tem pozivu.*

*Obravnavani bodo predlogi, ki bodo prispeli na naslov občine Divača* ***do vključno 31.3.2026 do 12. ure****.*

*Predsednik Komisije za mandatna vprašanja, volitve in imenovanje*

*Bruno Kocjan*

*Priloga:*

* *Predlog*
* *Izjava kandidata za predsednika/namestnika predsednika OVK*
* *Izjava kandidata za člana/namestnika OVK*